KIRJALLINEN KYSYMYS P-2799/99

esittäjä(t): Nelly Maes (Verts/ALE) komissiolle

(7. tammikuuta 2000)

Aihe: Léonard Peltierin kohtelu

Torstaina 11. helmikuuta 1999 silloinen Euroopan komission jäsen Brittan totesi, että komissio tutkii Washingtonin edustustonsa kautta Léonard Peltierin terveydentilaan liittyviä olosuhteita ja aikoo tehdä kaikkensa tukeakseen Euroopan parlamentin toimia tässä asiassa ja seurata tilanteen kehitystä huolellisesti.

Tämä lausunto edelsi Euroopan parlamentin antamaa Léonard Peltierin kohtelua koskevaa päätöslauselmaa (B4-0169/1999(1)). Kyseisessä päätöslauselmassa Peltierille vaaditaan presidentin armahdusta, asianmukaista lääketieteellistä hoitoa ja Peltierin tuomitsemiseen liittyvien oikeudellisten säännönvastaisuuksien tutkimista. Voisiko komissio kertoa:

1. Onko komission edustusto Washingtonissa selvittänyt Léonard Peltierin tämänhetkisen terveydentilan, kuten silloinen Euroopan komission jäsen Brittan lupasi torstaina 11. helmikuuta 1999?

a) Jos on, mitkä olivat komission Washingtonin edustuston tekemien Léonard Peltierin terveydentilaa koskevien selvitysten tulokset?

b) Jos ei ole, miksei Washingtonin edustusto ole ottanut selvää Peltierin terveydentilasta, vastoin silloisen komission jäsenen Sir Leon Brittanin lupausta?

2. Katsooko komissio Washingtonin edustustonsa kautta saamiensa tietojen perusteella, että Peltier on siirrettävä sairaalahoitoon?

a) Jos vastaus on myönteinen, onko komissio pyytänyt Yhdysvaltain viranomaisia siirtämään Peltieriä sairaalaan?

b) Jos vastaus on kielteinen, millä perusteilla komissio katsoo voivansa hyväksyä sen, että Peltieriä pidetään yhä vankilassa?

3. Milloin ja millä keinoin komissio puolusti Euroopan parlamentin 11. helmikuuta 1999 hyväksymän päätöslauselman mukaisia kantoja Yhdysvaltain kongressin, Yhdysvaltain presidentin ja ulkoministeriön edessä? Miten kuhunkin seuraavista vaatimuksista vastattiin: a) presidentin armahdus, b) asianmukainen lääketieteellinen hoito ja c) Peltierin tuomitsemiseen liittyvien oikeudellisten säännönvastaisuuksien tutkiminen?

(1) EYVL C 150, 28.5.1999, s. 384.

Chris Pattenin komission puolesta antama vastaus

(3. helmikuuta 2000)

Leonard Peltier on pitkää vankeustuomiota suorittava vanki Ford Levenworthissa olevassa liittovaltion vankilassa Kansasissa. Hän on Yhdysvaltain kansalainen, joka karkoitettiin Kanadasta sen jälkeen, kun hänet oli pidätetty vuonna 1976 kahden liittovaltion poliisin murhasta, ja hän on ollut nyt vankilassa lähes 24 vuotta. Hän kärsii parhaillaan vuonna 1996 tehdyn yläleuanluun leikkauksen komplikaatioista, jotka aiheuttavat vakavia ongelmia hänen leukaperässään. Yhdysvaltojen viranomaiset ilmoittivat komissiolle helmikuussa 1999, että Peltierille annetaan tavanomaista lääkehoitoa.

Leonard Peltierillä ei ole minkään Euroopan unionin jäsenvaltion kansalaisuutta, ja sen vuoksi Wienin konsulisuhteita koskeva yleissopimus ei sovellu hänen tapaukseensa. Vankien kohtelu kolmansissa maissa vaihtelee riippuu kyseisen maan taloudellisen tilanteen, oikeusjärjestyksen, hallinnollisten sääntöjen ja käytäntöjen mukaan. Kansainvälisissä oikeussäännöissä säädetään esim. sellaisista vähimmäisnormeista, että ketään ei saa kohdella tai rangaista julmasti, epäinhimillisesti tai alentavasti. Vaikka tietyt jäsenvaltiot ovat toimineet yksittäin Leonard Peltierin puolesta, tässä asiassa ei ole olemassa yhteisön politiikkaa. Komissiolla on rajallinen toimivalta puuttua tällaisiin tapauksiin.